Helsingin kaupunginhallitus päätti äänin 8 – 7 esittää kaupunginvaltuustolle, että valtuusto hyväksyisi Guggenheim Helsinki –taidemuseota koskevan sopimuksen. Kaupunginvaltuusto päättää asiasta keskiviikkona 30. marraskuuta.

Guggenheim-museon puolesta äänestivät kokoomuksen Tatu Rauhamäki, Lasse Männistö, Laura Rissanen ja Arja Karhuvaara, vihreiden Hannu Oskala ja Sanna Vesikansa, Rkp:n Marcus Rantala ja keskustan Laura Kolbe.

Esityksen hylkäämisen puolesta äänestivät Sdp:n Osku Pajamäki, Jorma Bergholm ja Mirka Vainikka, Vasemmistoliiton Silvia Modig ja Veronika Honkasalo, perussuomalaisten Mika Raatikainen ja vihreiden Otso Kivekäs.

Kaupunginhallitus teki esitykseen Oskalan ehdotuksesta lisäyksen, jonka mukaan kaupunginvaltuusto päättää käynnistää "Helsinki kuvataidekaupunkina" -esityksen valmistelun. "Esityksessä Helsinki selvittää keinoja edistää kaupunkimme kuvataidekentän kehittämistä kokonaisuutena muiltakin osin kuin Guggenheim-hankkeen kautta. Näitä keinoja voivat olla mm. galleriakenttää, työtiloja, taideapurahoja, taidekasvatusta ja kokoelmapoliitiikkaa koskevat toimenpiteet kuten aikalaistaiteen hankintoja museoiden kokoelmiin. 2-4 miljoonan esitys keinoista tuodaan kaupunginhallituksen päätettäväksi helmikuussa 2017 ja osoitetaan rahoitus kaupunginhallituksen käyttövaroista."

Valtuuston käsittelyyn tulevan sopimuksen mukaan kaupunki osallistuisi museon rakentamiseen 80 miljoonalla eurolla. Loppuosan 130 miljoonan investoinnista maksaisi Guggenheim Helsingin tukisäätiö. Museon pyörittämisestä vastaisi yksin tukisäätiö.

Kaupunginhallituksen esityslistalle.

Tapio Kari

Viestintäpäällikkö

Kaupunginkanslia

puh. 040 844 6015

tapio.kari@hel.fi